Petting ni predigra

Petting je beseda, ki prihaja iz angleškega glagola »to pet«, ki bi ga v slovenščino lahko prevedli kot »ljubkovanje« in v prvotnem smislu pomeni ljubkovanje domače živali, torej hišnega ljubljenčka.

V svetu spolnosti za hišne ljubljenčke seveda ni prostora, vseeno pa se je spolne igrice, ki vključuje ljubkovanje telesa in spolnih organov partnerja, ne da bi prišlo do dejanske penetracije, prijelo takšno ime.

Petting in predigra ni eno in isto

Predigro seveda poznamo vsi, celo tisti moški, za katere je to zgolj nesmiselno izgubljanje časa, zaradi česar je tudi kvaliteten spolni odnos le domena njihovih mokrih sanj. A petting še zdaleč ni isto kot predigra, saj je namen slednje vzburjenje svojega partnerja (pa tudi samega sebe) pred dejanskim spolnim odnosom, medtem ko je petting tako rekoč sam sebi namen, saj se vse začne, nadaljuje in tudi konča zgolj pri ljubkovanju partnerjevega telesa z rokami ali ustnicami ter morda tudi z jezikom.

Zelo zanimivo je sicer to, da se predigra in petting v praksi ne razlikujeta prav veliko. V obeh primerih gre namreč za ljubkovanje z namenom spolnega vzburjenja, vendar se predigra dobesedno spremeni v petting takrat, ko partnerja ne preideta na dejansko penetracijo penisa in do orgazma prideta samo s pomočjo partnerjevih prstov, oziroma rok ter redkeje tudi ustnic ali jezika. Meja sicer je tanka, oziroma je sploh ni in prav zato prihaja do pogostega mešanja teh dveh pojmov.

Nevarnosti pettinga

Veliko ljudi, med njimi ogromno mladih, med katerimi je petting čedalje bolj popularen, je prepričanih, da s prakticiranjem le-tega ne more priti do nezaželene nosečnosti ali prenosa spolne bolezni, kar je na žalost zmotno.

Čeprav se penetraciji izognemo, to ni zagotovilo, da sperma, ki ob fantovem orgazmu pristane na dekletovem telesu, ne bo zašla v njeno nožnico in nato naprej, kjer bo oplodila zrelo jajčece in začela novo življenje. Iz istega razloga lahko pride do prenosa spolne bolezni, dejstvo ali dekle je devica ali ne pa prav tako ne igra velike vloge.

Seveda bi bilo nesmiselno trditi, da je možnost za okužbo s spolno prenosljivimi boleznimi ali nevarnost nezaželene nosečnosti enaka kot pri dejanskem spolnem odnosu, saj se tveganje precej zmanjša, vseeno pa je prisotno. Ena od najpogostejših nadlog, ki vas lahko doleti ravno zaradi velike aktivnosti ustnic, je recimo herpes.

Zakaj je čedalje bolj popularen?

Ker pri pettingu ne pride do penetracije, je pravzaprav priročna »luknja v zakonu« za vse, ki jim krščanske vrednote o vzdržnosti in »čistosti« do prve poročne noči nekaj pomenijo, obenem pa jih strast toliko duši, da se ne morejo zadržati.

Medsebojno zadovoljevanje do orgazma ni nevarno in izredno malo verjetno je, da bi vas zaradi njega minila potreba po spolnih odnosih v pravem pomenu besede.

Prav prijetna popestritev je lahko tudi med ženskim menstrualnim ciklusom, ko največ parov ne prakticira spolnih odnosov pa tudi sicer, saj največ žensk med penetracijo samo izredno težko doživlja orgazem, zato lahko tudi ob morebitnem prezgodnjem izlivu »delo« čisto enostavno dokončate s pettingom.